
CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	                 Bucureşti, 10 februarie 2009
                      Nr.  Pl.x  570/2008


RAPORT
asupra propunerii legislative pentru modificarea şi completarea Legii nr. 335 din 3 decembrie 2007 a Camerelor de comerţ din România
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr. 335 din 3 decembrie 2007 a Camerelor de comerţ din România, trimisă cu adresa Pl.x 570 din 24 septembrie 2008 şi înregistrată cu nr.31/916 din 26 septembrie 2008.    

Potrivit prevederilor art.75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 10 septembrie 2008.

Consiliul Legislativ a avizat negativ această iniţiativă legislativă, cu observaţii şi propuneri, conform avizului nr. 372 din 24.03. 2008.

Guvernul, prin punctul de vedere transmis cu adresa nr. 897 din 14.04.2008, nu susţine adoptarea acestei iniţiative legislative. 
Propunerea legislativă supusă dezbaterii are ca obiect de reglementare modificarea şi completarea Legii nr. 335/2007 a camerelor de comerţ din România, în sensul stabilirii regulilor uniforme de soluţionare a litigiilor comerciale şi civile fără elemente de extraneitate de către camerele de comerţ teritoriale.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă şi documentele care o însoţesc, în şedinţa din 10 februarie 2009. 
Din numărul total de 25 membri ai Comisiei juridice, de disciplină şi imunităţi  la şedinţă au participat 22 deputaţi.
În cadrul dezbaterilor, membrii Comisiei au constatat că intervenţiile legislative preconizate la pct. 5. pct. 6 şi pct. 7, prin care doreşte introducerea unor dispoziţii referitoare la procedura arbitrală, nu se integrează tematic în locul în care urmează să fie inserate. Legea nr. 335/2007 reglementează funcţionarea camerelor de comerţ din România, în timp ce regulile de procedură arbitrală aplicabile arbitrajului comercial organizat de Camera de Comerţ şi Industrie a României şi camerele teritoriale sunt stabilite de dispoziţiile art. 340-3703 ale Codului de procedură civilă Cartea a IV-a, „Despre arbitraj”.
Faţă de considerentele menţionate mai sus, membrii Comisiei au hotărât, în unanimitate, să propună Plenului Camerei Deputaţilor respingerea iniţiativei legislative pentru modificarea şi completarea Legii nr. 335 din 3 decembrie 2007 a Camerelor de comerţ din România.
 În raport cu obiectul şi conţinutul său, iniţiativa legislativă face parte din categoria legilor ordinare. 

                   PREŞEDINTE,                                             SECRETAR,

                     Daniel Buda                                                   Ioan Timiş
Consiler,
Dr. George Cucu

